Nadal positief ná nederlaag teen Duitser | Netwerk24
Nadal positief ná nederlaag teen Duitser
08 November 2020 14:30
Die Spaanse tennisspeler Rafael Nadal is allermins in sak en as nadat hy Saterdag in die halfeindronde van die Parys-meesters vasgeval het, en beskryf dit as 'n "positiewe toernooi".
Rafael Nadal in sy kragmeting in die halfeindronde van die Parys-meesters. Foto: Getty Images
Dit nadat Alexander Zverev, die vierde gekeurde van Duitsland, hom in die halfeind met 6-4 7-5 geklop het. Die nederlaag beteken dat Nadal, tweede op die wêreldranglys, en met 20 Grand Slam-titels agter sy naam, steeds nie daarin kon slaag om dié toernooi te wen nie.
"Ek was mededingend en was daar tot die einde – dit teen 'n speler wat baie goed speel op 'n oppervlak waarop hy baie seges behaal," het die 34-jarige Nadal aan verslaggewers gesê.
"So, dit was 'n positiewe toernooi vir my. Natuurlik is ek nie gelukkig met die nederlaag nie, maar dit is deel van die spel. Ek het teen 'n goeie speler te staan gekom en ek aanvaar die verloor. Hy het 'n bietjie beter as ek gespeel."
Nadal speel volgende in die ATP-jaareindtoernooi, wat van 15-22 November in Londen beslis word.
Vintage forehand from ???? @RafaelNadal
??: @TennisTV | @RolexPMasters | #RolexParisMasterspic.twitter.com/3BuOtLX07p
Die toernooi, wat tussen die wêreld se voorste agt spelers beslis word, is nog een wat Nadal nog nie kon wen nie.
"Ek bring ure op die baan deur. Natuurlik wou ek die toernooi gewen het, maar dit is altyd moeilik," het Nadal oor die toernooi in die Franse hoofstad gesê.
"Maar ek dink ek het die regte houding gedurende die hele byeenkoms gehad, deur in elke wedstryd te veg. Dit het my die geleentheid gebied om in vier wedstryde te speel – iets wat van waarde in Londen gaan wees.
"Daar is 'n paar dingetjies waaraan ek aandag moet gee, maar ek doen goed in al die belangrike dinge. So laat ons sien." – Reuters